ອາຊ່ຽນ ຕົກລົງ ຈະເວົ້າ ເປັນສຽງດຽວ ໃນການ ​​ເຈລະຈາ ກັບຈີນ
ໂຄສົກ​ກະຊວງ​ການ​ຕ່າງປະ​ເທດ​ໄທກ່າວວ່າ ອາ​ຊຽນ ​ຢາກ​ຈະ​ເຫັນການ​ເຈລະຈາ ສະຫຼູບລົງ​ ໂດຍ​ໄວ ຊຶ່ງ​ຈີນ​ໄດ້ຕ້ານ​ຢັນ​ນັ້ນ.
ບັນດາລັດຖະມົນຕີຕ່າງປະເທດຂອງສະມາຄົມອາຊຽນ ໄດ້ຕົກລົງ ທີ່ຈະ “ເວົ້າເປັນສຽງດຽວກັນ” ໃນການເຈລະຈາກ່ຽວກັບ ກົດການ ປະພຶດປະຕິບັດ ໃນເຂດທະເລຈີນໃຕ້ ໃນການກະກຽມສໍາລັບການເຈລະຈາກັບຈີນ ທີ່ຈະມີຂຶ້ນໃນໄວໆນີ້ ບັນດາລັດຖະມົນຕີຕ່າງປະເທດຂອງອາຊຽນ ໄດ້ພົບປະກັນທີ່ຫົວຫີນ ເມືອງຕາກອາກາດຂອງໄທ ໃນວັນພຸດວານນີ້ ໂຄສົກກະຊວງການຕ່າງປະເທດໄທກ່າວວ່າ ອາຊຽນຢາກຈະເຫັນການເຈລະຈາສະຫຼູບລົງ ໂດຍໄວ ຊຶ່ງຈີນໄດ້ຕ້ານຢັນນັ້ນ ໃນຕົ້ນເດືອນນີ້ ຈີນກ່າວວ່າ ຕົນມີບໍ່ຄວາມຮີບຮ້ອນໃດໆທີ່ຈະເຊັນຂໍ້ຕົກລົງທີ່ໄດ້ສະເໜີຂຶ້ນມາ ກ່ຽວກັບກົດແຫ່ງການປະພຶດປະຕິບັດທາງທະເລກັບກຸ່ມອາຊຽນ ລັດຖະມົນຕີກະຊວງການ ຕ່າງປະເທດຈີນ ທ່ານ Wang Yi ເວົ້າວ່າ ກົດແຫ່ງການປະພຶດປະຕິບັດດັ່ງກ່າວ ຍັງມີຄວາມ ຈໍາເປັນທີ່ຈະຕ້ອງ ປັບປຸງແກ້ໄຂອີກຫຼາຍຢູ່ ຈີນແລະກຸ່ມອາຊຽນ ໄດ້ເຊັນຄໍາປະກາດກ່ຽວກັບການປະພຶດ ທີ່ບໍ່ຜູກມັດທາງກົດໝາຍ ນໍາກັນ ໃນຖານະເປັນມາດຕະການສ້າງຄວາມເຊື່ອໝັ້ນໃນກັນແລະກັນ ໃນປີ 2002 ພຽງເດືອນແລ້ວ ນີ້ເອງ ປັກກິ່ງຈຶ່ງໄດ້ສະແດງຮ່ອງຮອຍໃຫ້ເຫັນເຖິງຄວາມເຕັມໃຈ ທີ່ຈະເຈລະຈາເຮັດກົດແຫ່ງ ການປະພຶດປະຕິບັດ ທີ່ມີອໍານາດຜູກມັດທາງກົດໝາຍ ສີ່ປະເທດໃນກຸ່ມອາຊຽນ ກໍຄື ຫວຽດນາມ ຟິລິມປີນ ມາເລເຊຍ ແລະບຣູໄນ ຕ່າງກໍໄດ້ອ້າງເອົາ ກໍາມະສິດໃນດິນແດນບາງແຫ່ງ ໃນເຂດທະເລຈີນໃຕ້ ກວມກັບຈີນ ທີ່ໄດ້ກົດດັນໃຫ້ມີການ ເຈລະຈາສອງຝ່າຍເພື່ອແກ້ໄຂຂໍ້ຂັດແຍ້ງ ແລະພະຍາຍາມຫຼີກເວັ້ນການເຈລະຈາຫຼາຍຝ່າຍ ກ່ຽວກັບບັນຫານີ້